Imtella' Lulju 26, 2020 - Aġġornata 26 Ta' Lulju, 2020 6:49pm 14-il każ ġdid ta' Covid-19 tellgħu n-numru ta' każi attivi għall-26, wara li fl-aħħar 24 siegħa sa nofsinhar ma kien hemm ħadd li fieq. Il-każijiet il-ġodda ħarġu minn 1,220 swab test. Disa' mill-każijiet il-ġodda huma marbuta mal-attivita Takeover Summer li sar fi tmiem il-ġimgħa l-oħra fir-Radisson Blu f'San Ġiljan bi tliet każijiet oħra huma sporadiċi u żewġ każijiet impurtati minn barra. L-awtoritajiet tas-Saħħa qalu li l-każijiet marbuta mal-party fir-Radisson Blu issa telgħu għal 15 u komplew jirrakkomandaw biex kull min attenda dan il-party jew xi avveniment marbut miegħu, imur jagħmel is-swab test anke jekk m'għandhomx sintomi. Intqal ukoll li ħadd mill-14-il każ ikkonfermati fl-aħħar 24 siegha mhu rikoverat l-isptar. Intant il-każijiet pożittivi għall-Covid-19 mill-bidu ta' Marzu li għadda issa telgħu għal 700 li 665 minnhom fiequ. Minn Marzu, it-total ta' swab tests skorrew il-120,000. TVM tkellem mal-virologu Dr Chris Barbara. Huwa fakkar li l-virus għadu preżenti u appella biex kulħadd jibqa' jieħu l-miżuri ta' prevenzjoni. Il-virologu Dr Chris Barbara enfasizza li n-nies iridu jżommu f'moħħhom li n-normalità l-ġdida mhix in-normalità ta' qabel. Qal li l-fatt li reġa' kien hawn żieda fil-każi hu minħabba dak li jissejjaħ cluster u minħabba li kien hemm xi ħadd infettat li m'obdiex ir-regoli li l-awtoritajiet tas-saħħa ilhom jisħqu fuqhom għal xhur sħaħ. "Jekk aħna naħsbu li billi nixorbu wara xulxin mill-flixkun, noqogħdu kwantitajiet ta' nies flimkien, ma nżommux is-social distancing, li mhu se jigrilna xejn huwa żball kbir għax nafu li l-virus għadu hawn u jekk ikollok xi ħadd infettat fost din il-folla nafu li dan il-virus ma nbidilx, jittieħed malajr ħafna u allura se jkun hemm konsegwenzi kbar." Staqsejna lil Dr Barbara jekk kienx qed jistenna li jerġa' jkun hemm din iż-żieda fil-każi. "Aħna konna qed nistennew li jkollna spike 'l hawn u 'l hemm, ngħid il-verità ma konniex qed nistennewha daqshekk malajr, però dan ifisser li n-normalità ġdida hi n-normalità ta' qabel meta aħna nafu li n-normalità ġdida hi li nżommu dawn id-distanzi, naħslu jdejna ta' spiss, ma mmissux wiċċna." Mistoqsi jekk jistax jagħti l-każ li l-Covid-19 inbidilx xi ftit bħala virus u jekk hemmx dawk li jissejjħu strains differenti tiegħu, Dr Barbara qal li din il-possibbiltà qed tiġi studjata. "Din hi xi ħaġa li qed tiġri bħalissa ma nafux x'tip ta' strains hawn però li nafu madwar id-dinja hawn 4 tipi ta' strains. Xorta jibqa' l-istess virus però jkollhom varjazzjoni żgħira bejn strain wieħed u ieħor tal-virus." Staqsejna lil Dr Barbara jekk jaħsibx li fid-dawl ta' dak li seħħ fejn ħarġu 15-il każ minn attività tal-massa, għandhomx jieqfu dawn l-attivitajiet. "Sakemm dak li jkun iżomm ma' dawn ir-regoli li aħna qed ngħidu għamilna ħafna affarijiet ta' mitigazzjoni biex naraw li dak li jkun ma jistax jibqa' dejjem magħluq il-kumplament ta' ħajtu. Nafu l-virus min jaf kemm se jdum magħna….. tinsewx li għad hawn nies li huma vulnerabbli. Għad hawn nies li huma immunosuppressed, qed jieħdu l-chemotherapy, ejja naħsbu fihom dawn in-nies ukoll għax tgħid forsi jien imradt għal ċertu ammont u wara ħriġt għaddieli imma hawn nies oħrajn li jista' joqtolhom dal-virus mingħajr ma nbeżżgħu lil ħadd. Ejja nieħdu l-prevenzjoni. Tinsewx li l-prevenzjoni aħjar mill-kura. Tinsewx li l-virus lest li jieħu l-opportunità biex kif isib okkażjoni li jiena kont ferħan u nsejt is-social distancing dan se jinfetta dak il-ħin." Il-virologu Barbara qal li bniedem li hu edukat jaħseb f'ħaddieħor u għalhekk qal li issa li x-xjenza qed tgħallem li l-użu tal-maskri u l-visors jgħinu biex il-qtar li fihom il-virus ma jiġux trasmessi minn persuna għall-oħra, hemm bżonn li jintużaw.